
	નોંધ: વાર્તાની બધી વિગતો શીખવવામાં આવશે નહિ, પણ તમે વર્ગને આખી વાર્તા વાંચી સંભળાવો તો વધુ સારું.



પાઠની રજૂઆત
શરૂઆત
આંખે પાટા બાંધેલા માણસની પકડદાવની ટૂંકી રમત રમો. જો વર્ગ ખૂબ મોટો હોય તો ભાગ લેવા માટે લગભગ 12 બાળકો પસંદ કરો. એક વ્યક્તિની આંખે પાટો બાંધો અને બીજા સૌ તેની આસપાસ વર્તુળમાં ઊભા રહે. આંખે પાટાવાળી વ્યક્તિને કોઈને પકડવાનો પ્રયત્ન કરવા દો. જ્યારે તે પકડે ત્યારે તે વ્યક્તિને સ્પર્શ કરીને અનુમાન કરી શકે કે તે કોણ છે.
પાઠના મુખ્ય મુદ્દાઓ
	1.જ્યારે તમે આંધળા હો ત્યારે જીવન ઘણું વધુ મુશ્કેલ હોય છે. એક દિવસ ઈસુ જન્મથી આંધળા માણસને મળ્યા. જીવનમાં પાછળથી દૃષ્ટિ ગુમાવવા કરતાં તે વધુ મુશ્કેલ છે, કારણ કે જો તમે ક્યારેય કશું જોયું ન હોય તો વસ્તુઓ કેવી દેખાય છે તેની તમને કોઈ યાદ હોતી નથી. તે માણસ માટે વધુ ખરાબ વાત એ હતી કે સૌ માનતા હતા કે તેનું આંધળાપણું કોઈ પાપની સજા છે (9:1-2).
	2.ઈસુએ કહ્યું કે તે માણસ કોઈ ખાસ હેતુથી આંધળો જન્મ્યો હતો. તે એટલા માટે કે સૌ તેને સાજો કરતા ઈશ્વરના સામર્થ્યના સાક્ષી બને, અને લોકોને બતાવવા કે ઈસુ આ અંધકારમય જગતમાં અજવાળા તરીકે આવ્યા છે (9:3-5). ઈસુએ તે માણસને સાજો કરવા શું કર્યું તેનું વર્ણન કરો. ચિત્ર 8 બતાવો. તે માણસે ઈસુની સૂચનાઓ પાળી અને હવે આંધળો ન રહીને ઘરે પાછો ગયો (9:6-7).
	3.આ વાર્તામાં બીજા લોકો પણ આંધળા છે. તેઓ શારીરિક રીતે આંધળા ન હતા, કારણ કે તેઓ આંખોથી જોઈ શકતા હતા. પરંતુ તેઓ આત્મિક રીતે આંધળા હતા, કારણ કે તેમણે વિશ્વાસ કરવાનો ઇનકાર કર્યો કે ઈસુ ઈશ્વર છે. તેમણે તેમના પર ભરોસો રાખવાનો ઇનકાર કર્યો.
અગાઉ આંધળા રહેલા માણસના પડોશીઓ ને તેમણે જે જોયું તેના પર વિશ્વાસ કરવો મુશ્કેલ લાગ્યો, જોકે તેમની આંખોમાં કશું ખોટું ન હતું! તેમણે તેને ઈસુ વિશે પૂછ્યું (9:8-12).
ફરોશીઓ, જે અગત્યના યહૂદી ધાર્મિક આગેવાનો હતા, તેઓ પણ આત્મિક રીતે આંધળા હતા. તેઓ ગુસ્સે થયા કારણ કે ઈસુએ તે માણસને વિશ્રામવારે સાજો કર્યો હતો, જ્યારે કોઈએ કોઈ કામ કરવાનું ન હતું. તેઓ એટલા આંધળા હતા કે તેમણે એવું પણ માન્યું કે તે ચમત્કાર કરવા બદલ ઈસુ પાપી છે! જોકે, સાજા થયેલા માણસને ખબર હતી કે તે શારીરિક રીતે આંધળો હતો અને ઈસુએ તેને દૃષ્ટિ આપી હતી, અને તેણે તે ધાર્મિક આગેવાનોને તે કહ્યું (9:13-17, 24-34). યોહાન 9:25 પર ભાર મૂકો. સાજા થયેલા માણસનાં માતાપિતા પણ આત્મિક રીતે આંધળાં હતાં. તેઓ શક્તિશાળી ધાર્મિક આગેવાનોથી એટલા ડરેલા હતા કે તેમના દીકરાને સાજો કરવામાં આવ્યો તેનાથી તેઓ આનંદ પણ કરતા દેખાયા નહિ (9:18-23)!
	4.ઈસુ સાજા થયેલા માણસને શોધવા ગયા અને તેની સાથે વાત કરી. વર્ગને 9:35-37 વાંચી સંભળાવો. હવે તેને શારીરિક તેમજ આત્મિક દૃષ્ટિ પણ હતી, કારણ કે તેણે વિશ્વાસ કર્યો કે ઈસુ ઈશ્વર પિતા પાસેથી આવ્યા છે. કલમ 35માં “માણસના દીકરા” નામનો આ જ અર્થ છે. અગાઉ આંધળા રહેલા માણસે ઈસુની આરાધના કરી (9:38-39).
વાર્તા પ્રત્યે આપણો પ્રતિભાવ
જો તમે આંધળા હો તો તમે અજવાળું જોઈ શકતા નથી. બધા આંખો બંધ કરો. તમે હવે અંધારામાં છો, પણ તેનો અર્થ એ નથી કે અજવાળું જતું રહ્યું છે. તમે ફક્ત તેને જોઈ શકતા નથી.
ઈસુ આપણું આત્મિક અજવાળું છે. તે આ અંધકારમય જગતમાં અજવાળું લાવવા આવ્યા. તેમનામાં વિશ્વાસ કરવા માટે આપણને આત્મિક અજવાળાની જરૂર છે; પછી આપણે ઈશ્વરનો માર્ગ જોઈ શકીએ અને તેમાં ચાલી શકીએ.
મુખપાઠ કલમ દૃઢ કરાવો
યોહાન બાપ્તિસ્મા કરનાર એ હતા જેમને ઈશ્વર પિતાએ જગતના અજવાળા ઈસુના આગમનની જાહેરાત કરવા મોકલ્યા હતા.

